**บทที่ 5**

**สรุปผล อภิปรายผลและข้อเสนอแนะ**

 การวิจัยครั้งนี้มีความมุ่งหมาย เพื่อศึกษาพฤติกรรมการสอนของครูประถมศึกษาโรงเรียน
การกุศลของวัดในพระพุทธศาสนาวัดท่าสะอาด ตำบลท่าสะอาด อำเภอเซกา จังหวัดบึงกาฬ ในด้านการเตรียมการสอน ด้านการจัดกิจกรรมการเรียนการสอน ด้านการจูงใจและเสริมแรงทางการเรียน ด้านการใช้สื่อการเรียนการสอน และด้านการวัดและประเมินผลของครูประถมศึกษาโรงเรียนการกุศลของวัดในพระพุทธศาสนาวัดท่าสะอาด ตำบลท่าสะอาด อำเภอเซกา จังหวัดบึงกาฬ การวิจัยเชิงคุณภาพ (Qualitative Research) กลุ่มเป้าหมายที่ใช้ในการวิจัยที่ให้ข้อมูลจากการสังเกตและสัมภาษณ์ คือ ครูผู้สอนนักเรียนประถมศึกษา จำนวน 5 คน ของโรงเรียนการกุศลของวัดในพระพุทธศาสนาวัดท่าสะอาด ตำบลท่าสะอาด อำเภอเซกา จังหวัดบึงกาฬ

**5.1 สรุปผล**

 จากการวิจัยศึกษาพฤติกรรมการสอนของครูประถมศึกษาโรงเรียนการกุศลของวัด
ในพระพุทธศาสนาวัดท่าสะอาด ตำบลท่าสะอาด อำเภอเซกา จังหวัดบึงกาฬ สรุปผลการวิจัย
ได้ดังนี้

 5.1.1 พฤติกรรมการสอนด้านการเตรียมการสอน พบว่า ครูผู้สอนนักเรียนประถมศึกษาของโรงเรียนการกุศลของวัดในพระพุทธศาสนาวัดท่าสะอาด ตำบลท่าสะอาด อำเภอเซกา จังหวัด
บึงกาฬ แต่ละคนได้จัดทำแผนการสอนระยะยาว วางแผนการจัดกิจกรรมต่าง ๆ เตรียมสื่อการสอนได้อย่างเหมาะสม และมีการเตรียมการวัดผลและประเมินผลอย่างสม่ำเสมอ มีการจัดเตรียมกระบวนการเรียนการสอน การจัดห้องเรียน การเตรียมความรู้ พยายามใช้เวลาศึกษาวิเคราะห์และเลือกเนื้อหาที่สำคัญ ๆ ที่ควรนำไปสอดแทรกในแผนการสอน การจัดการเรียนการ มีการกำหนดนโยบายและวัตถุประสงค์ในการเรียนให้นักเรียนทราบ มีการเฝ้าสังเกตการเรียนการสอนตามที่กระทรวงกำหนด และมีการวัดประเมินผลหลังการสอน บันทึกเกี่ยวกับการเรียนการสอน และบันทึกเกี่ยวกับการขาดเรียนของนักเรียนเป็นประจำ

 5.1.2 พฤติกรรมการสอนด้านการจัดกิจกรรมการเรียนการสอน พบว่า ครูจัดกิจกรรม
ได้เหมาะสมกับเนื้อหาบทเรียนทุกครั้งที่เข้าสอนเป็นประจำ เช่น การนำเข้าสู่บทเรียน ในการนำเข้าสู่บทเรียน ครูผู้สอนควรใช้วิธีจัดการเรียนรู้ ครูผู้สอนเตรียมความพร้อมของผู้นักเรียนและสื่อให้พร้อมที่จะสอน โดยใช้รูปแบบการสอนแบบบรรยายหน้าชั้นเรียน ผู้เรียนรู้วิธีสร้างความรู้
ด้วยตนเอง เช่น การหาข้อมูล การวิเคราะห์และสรุปข้อความรู้และเหมาะสมกับผู้เรียนที่ฉลาด
มีความเชื่อมั่นในตนเองและมีแรงจูงใจ วิธีการสอนมีหลากหลายวิธี เช่น การเปรียบเทียบ เป็นขั้น
ที่ผู้เรียนทำการสังเกต ค้นคว้า วิเคราะห์ รวบรวม เปรียบเทียบความคล้ายคลึงกันขององค์ประกอบในตัวอย่าง แยกแยะข้อแตกต่าง มองเห็นความสัมพันธ์ในรายละเอียดที่เหมือนกันต่างกัน

 5.1.3 พฤติกรรมการสอนด้านการจูงใจและเสริมแรงทางการเรียน พบว่า ครูได้จัดกิจกรรม
ที่หลากหลายและสนุกสนานเป็นประจำ สังเกตจากผู้เรียนมีความสนุกสนานไม่รู้สึกเบื่อ ครูอาจจะตั้งคำถามเพื่อที่จะกระตุ้นให้เกิดการคิด เมื่อผู้เรียนตอบถูกต้อง ควรกล่าวคำชมเพื่อเป็นการเสริมกำลังใจ หรืออาจจะแสดงออกผ่านทางกาย ด้วยสีหน้า ท่าทาง โดยการยิ้ม พยักหน้า การสัมผัส
หรือให้เพื่อนในชั้นเรียนปรบมือให้ เป็นต้น ซึ่งครูจะต้องพยายามจะจัดกิจกรรมที่หลากหลายและสนุกสนาน ครูผู้สอนอาจจะให้รางวัลเป็นสิ่งตอบแทน เช่น การให้ของขวัญ การให้ดาวนอกเหนือจากเสริมแรงด้วยสิ่งของแล้ว ครูผู้สอนอาจจะเสริมแรงทางกายและวาจาร่วมด้วยทั้งนี้
ครูต้องชมเชยและสนับสนุนให้กำลังนักเรียนโดยเฉพาะนักเรียนที่ขยันเรียน ครูได้พยายามเอาใจใส่ในการช่วยเหลือนักเรียนเป็นประจำสังเกตจากการแจกใบงานสอนเสริมแก่นักเรียนที่เรียนไม่ผ่านเกณฑ์เป็นประจำ

 5.1.4 พฤติกรรมการสอนด้านการใช้สื่อการเรียนการสอน พบว่า ครูมอบคำสั่งให้นักเรียน
มีส่วนร่วมในการเตรียมวัสดุอุปกรณ์การเรียนการสอนทุกครั้งที่ทำการสอนสังเกตจากนักเรียน
ได้เตรียมมาวางไว้บนโต๊ะตนเองเสมอทุกครั้ง ครูมีความสามารถอธิบายให้นักเรียนเข้าใจถึงการใช้สื่อการเรียนโดยมีผลจากเอกสารประกอบการเรียนการสอนที่ทันสมัยและอ่านแล้วเข้าใจง่าย ครูใช้สื่อการเรียนการสอนได้เหมาะสมสังเกตจากผู้เรียนมีความสุขกับการเรียนและสามารถตอบคำถามครูได้ ครูได้นำเอาสื่อการเรียนการสอนมาให้ผู้เรียนได้เรียนรู้ครบตามจำนวนเบิกพัสดุสื่อการเรียนการสอนในแต่ละครั้งสังเกตจากแบบบันทึกการใช้งาน ครูได้ใช้สื่อการสอนเต็มประสิทธิภาพตามกลุ่มสาระการเรียนรู้ เช่น ได้ใช้สื่อเทคโนโลยีให้นักเรียนได้ทดลองใช้งานเครื่องคอมพิวเตอร์
เป็นต้น

 5.1.5 พฤติกรรมการสอนด้านการวัดและประเมินผล พบว่า ครูบอกวิธีการวัดผลและประเมินผลแต่ละครั้งให้ผู้เรียนทราบล่วงหน้าเพื่อให้ผู้เรียนได้ทราบก่อนที่จะเรียนในรายวิชาหรือกลุ่มสาระทุกครั้ง ครูมีการวัดผลและประเมินผลอย่างต่อเนื่องควบคู่ไปกับการเรียนการสอน
การบอกวิธีการวัดผลและประเมินผลแต่ละครั้งให้ผู้เรียนทราบล่วงหน้านั้นเป็นการแจ้งกระตุ้นให้ผู้เรียนได้ทราบการประเมินสภาพจริงเป็นการประเมินจาการปฏิบัติงานหรือกิจกรรมอย่างใดอย่างหนึ่ง โดยงานหรือกิจกรรมที่มอบหมายให้ผู้เรียนปฏิบัติ จะเป็นงานหรือสถานการณ์ที่เป็นจริง หรือใกล้เคียงกับชีวิตจริง จึงเป็นงานที่มีสถานการณ์ซับซ้อน และเป็นองค์รวมมากกว่างานปฏิบัติในกิจกรรมการเรียนทั่วไป และครูได้ใช้แบบทดสอบหลากหลายทั้งก่อนเรียน ระหว่างเรียนและ
หลังเรียน เช่น วิชาคณิตศาสตร์ ครูได้นำแบบทดสอบก่อนเรียนจำนวน 5 ข้อมาทดสอบความรู้เดิมก่อนจะเข้าสู่เนื้อหาในบทเรียน เป็นต้น

**5.2 อภิปรายผล**

 ผลการศึกษาพฤติกรรมการสอนของครูประถมศึกษาโรงเรียนการกุศลของวัด
ในพระพุทธศาสนาวัดท่าสะอาด ตำบลท่าสะอาด อำเภอเซกา จังหวัดบึงกาฬ มีประเด็นสำคัญของ
การอภิปรายดังนี้

 5.2.1 ผลการศึกษาพฤติกรรมการสอนด้านการเตรียมการสอน พบว่า ครูผู้สอนจัดทำแผนการสอนระยะยาว วางแผนการจัดกิจกรรมต่าง ๆ เตรียมสื่อการสอนได้อย่างเหมาะสม และ
มีการเตรียมการวัดผลและประเมินผลอย่างสม่ำเสมอ ซึ่งสอดคล้องกับ ซากีเราะห์ เจ๊ะแว (2552,
น. 4) ศึกษาพฤติกรรมการเรียนการสอนของครูอิสลามศึกษาในโรงเรียนประถมศึกษา สังกัดสำนักงานเขตพื้นที่การศึกษานราธิวาส เขต 2 ผลการวิจัยพบว่า 1) ระดับพฤติกรรมการเรียนการสอนของครูอิสลามศึกษาในโรงเรียนประถมศึกษา สังกัดสำนักงานเขตพื้นที่การศึกษานราธิวาส เขต 2 ในภาพรวมอยู่ในระดับมากและเมื่อพิจารณาเป็นรายด้าน พบว่า อยู่ในระดับมากทุกรายการ ยกเว้น ด้านการปลูกฝังคุณธรรมและจริยธรรมอยู่ในระดับมากที่สุด โดยรวมมีพฤติกรรมการเรียนการสอนไม่แตกต่างกันยกเว้นด้านการเตรียมการเรียนการสอนแตกต่างกันอย่างมีนัยสำคัญทางสถิติที่ .05

 5.2.2 ผลการศึกษาพฤติกรรมการสอนด้านการจัดกิจกรรมการเรียนการสอน พบว่า ครูผู้สอนมีการจัดกิจกรรมได้เหมาะสมกับเนื้อหาบทเรียน สามารถใช้น้ำเสียงที่ดังชัดเจนขณะที่สอน ให้คำแนะนำกับผู้เรียนในการทำกิจกรรม พร้อมอธิบายให้ผู้เรียนตระหนักถึงกิจกรรมที่ทำ ตลอดถึงครูและนักเรียนร่วมกันสรุปบทเรียนได้เป็นอย่างดี ซึ่งสอดคล้องกับ เมธี สารดิษฐ์ (2557, น. 20) ศึกษาเรื่อง พฤติกรรมการสอนของครูคณิต ศาสตร์ตามแนวทาง การปฏิรูปการเรียนรู้ของครูในสังกัดสํานักงานเขตพื้นที่การศึกษาประถมศึกษาสิงห์บุรี ผลการวิจัยพบว่า 1) พฤติกรรมการสอนของครูผู้สอนคณิต ศาสตร์ตามแนวทางปฏิรูปการเรียนรู้ 4 ด้าน พบว่า ภาพรวมและรายด้านทุกด้านอยู่ในระดับมาก เรียงลําดับค่าเฉลี่ยพฤติกรรมด้านมากไปน้อย ดังนี้ ด้านการจัดกิจกรรมการเรียนการสอน ด้านการเตรียมการสอน ด้านการใช้สื่อการเรียนการสอน และด้านการวัดผลและ
การประเมินผล

 5.2.3 ผลการศึกษาพฤติกรรมการสอนด้านการจูงใจและเสริมแรงทางการเรียน พบว่า ครูผู้สอนมีการจัดกิจกรรมที่หลากหลายและสนุกสนานเป็นประจำ รู้จักการชมเชยและสนับสนุนเสริมแรงในการเรียน หมั่นใช้คำพูดเน้นให้นักเรียนเห็นคุณค่าที่เรียนอย่างสม่ำเสมอ ส่งเสริมให้นักเรียนหมั่นพัฒนาและฝึกฝนในการเรียน เอาใจใส่ช่วยเหลือนักเรียนที่อ่อนทางทักษะการเรียน
ซึ่งสอดคล้องกับ ประภัสวรรณ ตู้แก้ว (2559, น. 9) ศึกษาพฤติกรรมการสอนของครูคอมพิวเตอร์
ในโรงเรียนสังกัดเขตพื้นที่การศึกษา ประถมศึกษานครสวรรค์เขต 1 และนักศึกษาฝึกประสบการณ์วิชาชีพครู สาขาวิชาคอมพิวเตอร์ศึกษา คณะครุศาสตร์มหาวิทยาลัย ราชภัฏนครสวรรค์ ผลการวิจัยพบว่า 1) ครูคอมพิวเตอร์ในโรงเรียนสังกัดเขตพื้นที่การศึกษาประถมศึกษานครสวรรค์ เขต 1 และ นักศึกษาฝึกประสบการณ์วิชาชีพครูสาขาวิชาคอมพิวเตอร์ศึกษามีพฤติกรรมการสอนโดยรวมอยู่
ในระดับมาก 2) พฤติกรรมการสอนของครูและนักศึกษาฝึกประสบการณ์วิชาชีพครู
ในห้องปฏิบัติการคอมพิวเตอร์มีการสอนที่แตกต่างกัน และ ไม่มีปฏิสัมพันธ์กันระหว่างเพศและสถานภาพของกลุ่มตัวอย่างต่อพฤติกรรมการสอนในด้านต่าง ๆ

 5.2.4 ผลการศึกษาพฤติกรรมการสอนด้านการใช้สื่อการเรียนการสอน พบว่า ครูผู้สอนให้นักเรียนเข้าใจถึงการใช้สื่อการเรียนการสอนที่ถูกต้อง ใช้สื่อการเรียนการสอนได้เหมาะสมกับเนื้อหาการสอนประกอบการใช้สื่อการเรียนการสอนได้ครบตามจำนวนผู้เรียนในชั้นเรียนและสามารถใช้สื่อการเรียนการสอนให้เกิดประโยชน์กับนักเรียนมากที่สุด ซึ่งสอดคล้องกับ Renold (1998, p. 50) ได้ศึกษาองค์ประกอบสำคัญในการจัดการเรียนการสอนให้มีประสิทธิภาพใน
สหราชอาณาจักร พบว่าครูควรใช้สื่อหลากหลาย ให้มีส่วนร่วมในการจัดกิจกรรมต่าง ๆ สอนโดยยึดหลักความแตกต่างระหว่างบุคคลไม่ใช่สอนตามหนังสือ และโรงเรียนที่มีประสิทธิภาพนั้น
ครูหรือบุคลากรในโรงเรียนควรมีความเป็นอันหนึ่งอันเดียวกัน การจัดการเรียนการสอนที่ท้าทายความสามารถ มีการจัดสิ่งแวดล้อมที่เหมาะสม มีปฏิสัมพันธ์ที่ดีระหว่างครูกับนักเรียน มีการบันทึกผลการเรียนเพื่อการพัฒนาและให้ผู้ปกครองมีส่วนร่วมในกิจกรรมต่าง ๆ

 5.2.5 ผลการศึกษาพฤติกรรมการสอนด้านการวัดและประเมินผล พบว่า ครูผู้สอนดำเนินการวัดผลและประเมินผลแต่ละครั้งโดยแจ้งให้ผู้เรียนทราบล่วงหน้า มีการวัดผลและประเมินผลอย่างต่อเนื่องควบคู่ไปกับการเรียนการสอน และได้มีการวัดผลและประเมินผลโดยใช้วิธีการที่หลากหลายทั้งก่อนเรียน ระหว่างเรียนและหลังเรียน ซึ่งสอดคล้องกับ Kelton (2002, p. 101) ได้ศึกษา เรื่อง ความสัมพันธ์ระหว่างลักษณะการนิเทศของผู้บริหารโรงเรียนกับบทบาทพฤติกรรมของผู้บริหาร พบว่า ผู้บริหารโรงเรียนระดับประถมศึกษาและระดับมัธยมศึกษาไม่มีลักษณะของผู้ให้การนิเทศโดยตรง และมีข้อด้อยในเรื่องของพฤติกรรมการนิเทศไม่มีการนิเทศอย่างต่อเนื่อง ซึ่งสอดคล้องกับสมมติฐานการวิจัยว่ามีจุดด้อยอย่างไม่มีนัยสำคัญทางสถิติ

**5.3 ข้อเสนอแนะ**

 **5.3.1 ข้อเสนอแนะในการนำผลการวิจัยไปใช้**

 5.3.1.1 ผู้บริหารสถานศึกษาในโรงเรียนสังกัดสำนักงานการศึกษาเอกชนที่มีครูผู้สอนนักเรียนประถมศึกษา ควรนำข้อมูลที่ได้จากการวิจัยในครั้งนี้ไปใช้เพื่อเป็นแนวทางในการปรับปรุงและพัฒนาพฤติกรรมการสอนของครูให้มีประสิทธิภาพต่อไป

 5.3.1.2 ผู้บริหารสถานศึกษาในโรงเรียนสังกัดสำนักงานการศึกษาเอกชน ควรส่งเสริมให้ครูได้รับการพัฒนาการเรียนรู้ เพื่อให้ครูมีความรู้ความสามารถในการจัดการเรียนการสอน
ได้อย่างมีประสิทธิภาพ

 **5.3.2 ข้อเสนอแนะในการวิจัยครั้งต่อไป**

 5.3.2.1 ควรศึกษาความสัมพันธ์ของพฤติกรรมการสอนของครูผู้สอนนักเรียนประถมศึกษากับผลสัมฤทธิ์ทางการเรียนของนักเรียน เพื่อจะได้ทราบพฤติกรรมการสอน
ของครูผู้สอนนักเรียนประถมศึกษาส่งผลต่อผลสัมฤทธิ์ทางการเรียนของนักเรียนหรือไม่ดี

 5.3.2.2 ควรมีการศึกษา เปรียบเทียบ พฤติกรรมการสอนของครูผู้สอนนักเรียนประถมศึกษาในโรงเรียนอื่น ๆ ด้วย เพื่อจะได้ทราบว่าพฤติกรรมการสอนของครูผู้สอนนักเรียนประถมศึกษาในโรงเรียนการกุศลของวัดในพระพุทธศาสนาวัดท่าสะอาด ตำบลท่าสะอาด อำเภอ
เซกา จังหวัดบึงกาฬมีคุณภาพหรือไม่อย่างไร